hotchpotch/miracl-hf-unified huggingface dataset:
Jamil Mahuad
Jorge Jamil Mahuad Witt (s. 29. heinäkuuta 1949, Loja) on ecuadorilainen poliitikko. Hän oli maan presidentti 10. elokuuta 1998 lähtien, kunnes sotilaat pakottivat hänet eromaan viikon kestäneen mellakoinnin jälkeen 21. tammikuuta 2000.
Mahuad on taustaltaan saksalais-libanonilainen. Hän valmistui tohtoriksi Pontificia Universidad Católica del Ecuadorista (PUCE) Quitosta vuonna 1979 ja suoritti vielä MBA:n John F. Kennedy School of Governmentissa Harvardin yliopistossa.
Hän johti Democracia Popular-Unión Demócrata Cristiana -puoluetta ja toimi Quiton pormestarina (1992–) ennen presidentiksi valintaansa. Hän oli myös Osvaldo Hurtadon hallituksessa työministerinä ja pyrki presidentiksi aiemmin jo 1988, jolloin hän sai 11 % äänistä.
Vuonna 1997 hän oli aktiivisesti mukana protesteissa, joissa vaadittiin Abdalá Bucaramin eroa. Hän oli myös juonimassa kongressin puhemiehen Fabián Alarcónin valintaa erotetun Bucaramin tilalle varapresidentti Rosalía Arteagan sijaan.
Vuonna 1998 Mahuad valittiin niukasti presidentiksi Álvaro Noboaa vastaan.
Mahuadin varhaisimpia toimia oli historiallinen rauhansopimus Perun kanssa 26. lokakuuta 1998, joka määritteli maiden välisen rajan. Ulkopolitiikassaan hän oli aktiivinen ja tapasi Alberto Fujimorin kuuteen kertaan kahden kuukauden aikana. Hän solmi marraskuussa 1999 sopimuksen, joka antoi Yhdysvalloille kymmenvuotisen oikeuden pitää sotilastukikohtaa Mantassa.
Mahuadin kauden aikana maa ajautui vakavaan pankkikriisiin, joka ajoi konkurssiin tusinan pankkeja. Niiden pelastamiseen käytettiin veronmaksajien rahoja. Lopulta puolet maan pankkisektorista oli valtion hallussa. Palkkojen maksu pysähtyi käytännössä kokonaan.
Maaliskuussa 1999 hallitus ilmoitti päästävänsä maan valuutan sucren kellumaan ja se devalvoitui yli sata prosenttia päivässä, jonka jälkeen hallitus jäädytti pankkitileillä olevat määräaikaistalletukset ja puolet käyttötilien varoista. Lopulta omasta valuutasta luovuttiin kokonaan ja sucret vaihdettiin 9. tammikuuta 2000 dollareihin. Mahuadin kauden aikana kurssi oli pudonnut kurssista 4500:1 kurssiin 25000:1 sucrea/dollari runsaan vuoden kuluessa. Maan talouskriisi ajoi useat asukkaista siirtolaisiksi Espanjaan ja Italiaan.
Tammikuun lopulla alkuperäisväestön CONAIE valtasi Quiton kadut ja kongressitalon edustan. Heihin liittyi armeijan joukkoja. Ilmoitettiin kolmijäsenisen juntan perustamisesta, johon liittyivät intiaaneja edustaen Antonio Vargas, eversti Lucio Gutiérrez ja lakimies Carlos Solórzano Constantine. Viimein aamulla 22. tammikuuta Mahuad ilmoitti luovuttavansa presidentinviran varapresidentti Gustavo Noboalle.
Mahuad lähti maasta aluksi Fujimorin kutsusta Peruun ja myöhemmin Yhdysvaltoihin. Hän sai dosentin aseman Harvardin yliopistosta.
Kesällä 2000 Mahuadia vastaan nostettiin syytteitä perustuslain rikkomisesta pankkitilien jäädytyksen ja valuutasta luopumisen vuoksi sekä laittomasta vaalirahoituksesta vuonna 1988.
Vuonna 2014 Mahuad tuomittiin poissaolevana 12 vuoden vankeuteen kavalluksesta.
Asier Riesgo
Asier Riesgo Unamuno (s. 6. lokakuuta 1983 Deba, Guipúzcoa, Espanja) on espanjalainen jalkapallomaalivahti. Hän edustaa Espanjan Primera Divisiónissa pelaavaa Eibaria.
Riesgo on ensimmäinen maalivahti, joka on torjunut Lionel Messin rangaistuslaukauksen. Ottelu Barcelonaa vastaan päättyi kuitenkin Recreativon 0–2-tappioon.
Riesgo on Real Sociedadin junioriakatemian kasvatti. Hän teki ensiesiitymisensä ammattilaisurallaan Eibarissa, joka pelasi maan toiseksi korkeimmalla sarjatasolla. Hän pelasi Eibarissa yhden kokonaisen ja yhden puolikkaan kauden, kunnes hänet kutsuttiin maaliskuussa 2004 takaisin Real Sociedadiin ykkösvahti Sander Westerveldin loukkaannuttua. 19. toukokuuta 2004 hän teki ensiesiintymisensä pääsarjassa Deportivo Alavésia vastaan.
Kaudella 2007–2008 Riesgo pelasi kaikki 42 ottelua, mutta joukkue ei kauden päätteeksi onnistunut nousemaan pääsarjaan. Elokuussa 2008 hän siirtyi yhden kauden kestävällä lainasopimuksella Recreativoon 350 000 euron siirtosummalla. Real Sociedadilla oli kauden jälkeen takaisinosto-oikeus 4 300 000 eurolla.
Kaudella 2008–2009 Riesgo oli joukkueen kiistaton ykkösmaalivahti. 4. tammikuuta 2009 hän torjui kaksi rangaistuspotkua, kun Recreativo voitti Numancian numeroin 3–1.
Kesällä 2010 hän teki sopimuksen pamplonalaisseura Osasunan kanssa.
Unkari kesäolympialaisissa 1936
Unkari osallistui Berliinin kesäolympialaisiin 1936 216 urheilijan joukkueella. Maa saavutti urheilulajeissa 16 mitalia, joista kymmenen oli kultaisia, yksi hopeinen ja viisi pronssisia. Kisojen mitalitilastossa Unkarille heltisi kolmas sija.
Marja Salo
Marja Salo (s. 1. elokuuta 1980 Helsinki) on suomalainen näyttelijä. Hänet on kiinnitetty Suomen Kansallisteatteriin, minkä lisäksi hänet tunnetaan monista televisiosarjoista kuten "Hetkiä kaupungissa", "Puolustuksen puheenvuoro", "Sydänjää" ja "Samaa sukua, eri maata" sekä elokuvasta "Saippuaprinssi". Marja Salo on ollut myös ahkerasti mukana UIT:n revyissä. Vuonna 2014 Salo juonsi Emma-gaalassa Emma Plus -lähetystä yhdessä YleX:n Ville Eerikkilän kanssa.
Uruguay kesäolympialaisissa 1936
Uruguay osallistui Berliinin kesäolympialaisiin 1936 37 urheilijan voimin. Maan urheilijat osallistuivat kuuteen eri urheilumuotoon, mutta mitaleille asti he eivät yltäneet.
Portugali kesäolympialaisissa 1936
Portugali osallistui Berliinin kesäolympialaisiin 1936 19 urheilijan joukkueella. Maan ainoan olympiamitalin näissä kisoissa saavuttivat Domingos de Sousa Coutinho, José Beltrão ja Luís Mena e Silva, jotka voittivat pronssia esteratsastuksen joukkuekilpailussa. Kisojen mitalitilastossa Portugali sijoittui jaetulle 30. sijalle.
Christensen (F1-talli)
Christensen oli yhdysvaltalainen kilpa-autojen valmistaja, joka osallistui Formula 1:n Indianapolis 500 -osakilpailuun 1959 ja 1960. Jack Turner keskeytti ensimmäisessä kilpailussa polttoainevuotoon ja Jim Hurtubise toisessa moottoririkkoon.
VG-62 (ringette)
VG-62 Ringette on naantalilainen ringetteseura, joka pelaa ringeten ykkössarjassa. Se on yksi VG-62-urheiluseuran urheilujaostoista. VG-62 Ringette on voittanut kuusi kultaa, viisi hopeaa ja kaksi pronssia vuonna 1987 perustetussa ringeten SM-sarjassa. Lisäksi VG-62:ella on B–F-juniorijoukkueet ringetessä.
Joukkueen kotihalli on vuonna 2002 valmistunut Aurinkoareena, jossa on 500-paikkainen katsomo.
Dodge WC-57
Dodge WC-57 Command Car on yhdysvaltalaisen Dodgen valmistama komentoauto. Eräs tunnettu auton käyttäjä oli kenraali George S. Patton. 
__notoc__
Sharon Clark
Sharon Olivia Clark (o.s. Weber, s. 15. lokakuuta 1943 Seminole, Oklahoma) on yhdysvaltalainen entinen valokuvamalli, näyttelijä ja Playboy-tyttö.
Clark oli Playboyn elokuun 1970 "Playmate of the Month" ja vuoden 1971 Playmate of the Year.
Clark opiskeli sosiologiaa Oklahoman yliopistossa ja toimi opettajana Mikronesiassa. Vuonna 1968 hän meni naimisiin Bob Clarkin kanssa. Clark esiintyi useissa televisio-ohjelmissa vuosina 1976–1996, esimerkiksi Charlien enkeleissä vuonna 1977.
Meta Knight
Meta Knight on maskia pitävä sininen pallo. Meta Knightilla on myös miekka nimeltä "Galaxia". Meta Knightilla on keltaiset silmät mitkä vaihtavat väriä mielialan mukaan. Meta Knightilla on violetit tossut ja violetti/sininen viitta.
Winchester ’73 – kohtalon ase
Winchester ’73 – kohtalon ase ("Winchester ’73") on Anthony Mannin ohjaama yhdysvaltalainen lännenelokuva vuodelta 1950. Elokuvassa esiintyvät James Stewart, Shelley Winters ja Stephen McNally.
Elokuvan alkuperäisenä ohjaajana oli Fritz Lang, joka jäi projektistä kuitenkin sivuun. Stewart suositteli ohjaajaksi tämän jälkeen Mannia. Elokuva oli ensimmäinen, jossa näyttelijä sai osuuden lipputuloista. Tuottajalla ei ollut varaa maksaa Stewartin palkkiota. Stewart ehdotti, että hän saisi oman osuudensa lipputuloista. Järjestelystä on tämän jälkeen tullut Hollywoodissa suosittu.
Parhaan tanssiohjauksen Oscar-palkinto
Parhaan tanssiohjauksen Oscar-palkinto oli Yhdysvaltain elokuva-akatemian vuosittain jakama Oscar-palkinto. Palkintoa jaettiin vuosina 1936–1938.
Alla olevassa listassa voittajat on merkitty elokuvan julkaisuvuoden mukaan.
Loving You
Loving You voi tarkoittaa seuraavia:
Studentteatern
Studentteatern on ruotsinkielinen harrastajateatteri Helsingissä. Nuori Vivica Bandler perusti Studentteaternin vuonna 1939 ja vuosien mittaan Studentteaternista on kehittynyt yksi suurimmista ruotsinkielisistä harrastajateatteriryhmistä Suomessa.
Studentteaternia vetävät nuoret aikuiset, jotka vuosittain valitsevat itselleen ammattilaisohjaajan. Nykyään Studentteatern koostuu kahdesta ryhmästä. Teatteriryhmä Studentteatern tekee noin kaksi produktiota vuodessa ja improvisaatioryhmä IMP pyrkii vuosittain useaan improvisaatioesitykseen.
Vuonna 2006 Studentteatern esitti Sarah Kanen näytelmän "Psykos 4.48" (ohjaus Maria Lundström) ja sai Hangon teatteritreffien taiteellisen Antonia-palkinnon. Palkinto jaetaan esitykselle, joka edustaa taiteellista rohkeutta ja moninaisuutta suomenruotsalaisessa teatterissa.
Studentteaterin lyhytelokuva "Reflex" (ohjaus Marc Svahnström) näytettiin Råfilm-ohjelmassa YLEn ruotsinkielisellä kanavalla FST5 vuonna 2008. Studentteaterin esitys "Katastrofer och Strofer" Stella Parlandin ja Annika Sandelinin teksteistä (ohjaus Niklas Groundstroem), lähetettiin Ylen ruotsinkielisessä Radioteatterissa.
Studentteatern on osa Helsingin yliopiston ylioppilaskuntaa ja on vuodesta 1951 kirjattu Suomen yhdistysrekisteriin.
Rijswijk
Rijswijk on Alankomaissa, Etelä-Hollannin provinssissa sijaitseva kunta. Asukkaita kunnassa on 46 702 (31.12.2008) ja väestötiheys on 3 324 as./km². Kunnan pinta-ala on 14,48 neliökilometriä, josta vettä on 0,43 km². Rijswijkin pormestari on Ineke van der Wel-Markerink. Kunnan keskuspaikka on samanniminen kuin kuntakin.
Rijswijkin naapurikunnat ovat Leidschendam-Voorburg koillisessa, Pijnacker-Nootdorp idässä, Delft etelässä, Westland lounaassa ja Haag luoteessa.
Rijswijkin ystävyyskaupungit ovat Beroun Tšekissä ja Condega Nicaraguassa.
Rijswijkissä järjestetään vuosittain jokaisena syyskuun lauantaina Herfstpop-niminen musiikki- ja tanssifestivaali. Tapahtuma järjestetään Wilhelminapark-nimisessä puistossa. Rijswijkissä on monia ravintoloita, jotka tarjoavat esimerkiksi kreikkalaista, turkkilaista ja indonesialaista ruokaa. Lisäksi kunnassa toimii kahviloita ja ulkoilmakahviloita, joista jotkut ovat talvisinkin auki. Rijswijkin nähtävyyksiin kuuluvat muun muassa Oude Kerk eli "vanha kirkko" ja St. Boniface -kirkko.
Rijswijkin alueella on ollut asutusta jo 6 000 vuotta sitten. Rijswijkistä on löydetty muun muassa tältä ajalta peräisin olevia eläinten luita ja ruukunsirpaleita. Myös Rooman valtakunnan aikana kunnan alueella tiedetään olleen asutusta, mutta se hävisi noin vuoden 270 jaa. tienoilla.
Alue, jolla nykyinen Rijswijk sijaitsee, oli alun perin ruohomaata. Rijswijkin alueelle saapui jälleen 700- ja 1100-luvuilla asukkaita, jotka ottivat osan ruohomaasta käyttöönsä. Nämä asukkaat rakensivat nykyisen Oude Kerkin paikalle pienen pyhälle Bonifatiukselle omistetun kirkon. Rijswijkin väkiluku oli vuoden 1500 tienoilla noin 500 ja pääasiassa asukkaat olivat karjankasvattajia.
Rijswijkin alueella oli aikoinaan jopa neljä linnaa ja linnoitusta. Vuonna 1697 Rijswijkin Huis Ter Nieuwburg -palatsissa allekirjoitettiin "Rijswijkin rauha". Rauhaan päättyi yhdeksänvuotinen sota. 1800-luvun lopulla ja 1900-luvun alussa Rijswijk kasvoi voimakkaasti Oude Kerkin ympäristöön. Cromvlietin ja Leeuwendaalin alueet rakennettiin 1930-luvulla. Saman vuosikymmenen aikana Rijswijkin väkiluku kasvoi 3 000:sta 18 000:een. Kasvu jatkui jälleen toisen maailmansodan jälkeen ja monina vuosina Rijswijk onkin ollut yksi Alankomaiden nopeimmin kasvavista kunnista.
Jalkaväkirykmentti 69 (talvisota)
Jalkaväkirykmentti 69 (JR 69) oli talvisodassa Kollaan rintamalla palvellut suomalainen rykmentti, joka oli osa 23. divisioonaa. Rykmentin komentajana toimi everstiluutnantti Kaarlo Raunio ja se koottiin maan eri puolilta sotatalvena siviilistä asepalvelukseen kutsutuista miehistä. Rykmentti kävi talvisodan viimeisinä viikkoina niukoin varustein ja ammuksin kiivaita taisteluita venäläisylivoimaa vastaan ja onnistui osaltaan pitämään Kollaan suomalaisilla.
Singapore Flyer
Singapore Flyer on maailman toiseksi suurin maailmanpyörä. Se on 165 metriä korkea ja sijaitsee Singaporen Marina Centre -alueella. Singapore Flyer valmistui vuonna 2008 ollen maailman suurin maailmanpyörä vuoteen 2014 saakka, jolloin 2,5 metriä korkeampi High Roller otettiin käyttöön Las Vegasissa.
Ángel Maturino Reséndiz
Ángel Maturino Reséndiz (1. elokuuta 1959 – 27. kesäkuuta 2006) oli "rautatietappajana" tunnettu sarjamurhaaja, jonka epäiltiin murhanneen ainakin viisitoista ihmistä Yhdysvalloissa. Useat murhat tapahtuivat rautatien läheisyydessä.
Reséndiz oli FBI:n kymmenen etsityimmän rikollisen listalla. Heinäkuussa 1999 Resendizin sisar suostutteli tämän antautumaan poliisille. Hänet tuomittiin kuolemaan Claudia Bentonin raiskauksesta ja murhasta ja teloitettiin Teksasissa myrkkyruiskeella kesäkuussa 2006.
Rijswijk (täsmennyssivu)
Rijswijk tarkoittaa seuraavia asioita:
Talo joen rannalla
Talo joen rannalla ("House by the River") on Fritz Langin ohjaama yhdysvaltalainen film noir -elokuva vuodelta 1950. Elokuva perustuu A. P. Herbertin romaaniin "The House by the River", josta käsikirjoituksen on tehnyt Mel Dinelli. Elokuvan pääosissa näyttelevät Louis Hayward, Jane Wyatt ja Lee Bowman
Langin edellinen elokuva "Salaisuus oven takana" oli menestynyt taloudellisesti huonosti, ja hänen arvostuksensa oli vähentynyt. "Talo joen rannalla" oli pienempi b-elokuva. Se tuotti Yhdysvalloissa suhteellisen hyvin, mutta ei päässyt laajaan levitykseen Amerikan ulkopuolella, joten se on Langin vähemmän tunnettuja elokuvia.
Elokuvan tapahtumat sijoittuvat joen rannalle. Kirjailija Stephen Byrne työskentelee rannalla olevassa talossa. Hänellä on sisäkkö, jota hän lähentelee. Kun nainen vastustaa, hän kuristaa tämän hengiltä. Kriitikko löytää elokuvasta useita yhtäläisyyksiä elävään elämään. Byrnen veli on jalkapuoli, Langin veli sairasti psoriasista. Byrne on samalla tavalla julman omahyväinen kuin mistä Langia moitittiin. Byrnen ja hänen vaimonsa suhdetta häiritsevät aviorikokset samalla tavalla kuin Langin ja hänen vaimonsa. Lisäksi Langin vaimo kuoli epäselvissä oloissa, poliisitutkinnan mukaan ampumalla itseään rintaan, mutta myöhemmin on huhuttu Langin syyllisyydestä.
Jänteväksi pienten puitteiden rikosmelodraamaksi luonnehditussa elokuvassa sävellaji on viritetty synkäksi. Häikäilemättömän tyypin nostamista keskeiseksi on pidetty mielenkiintoisena ratkaisuja, ja kriitiikissä kaivattiinkin enemmän kuvausta päähenkilön mielenliikeistä ja motiiveista.
Elokuvan halpuus näkyy monissa kohdin, esimerkiksi lavasteissa, mutta kriitikko toteaa, että se jää taka-alalle elokuvan edetessä. Muun muassa joen käytössä on hienosti toteutettua symboliikkaa. Edestakaisin vellova vuorovesi kuvastaa pelkoa kiinnijäämisestä ja toisaalta julkisuuden tuottamasta riemusta ja epäilysten onnistuneesta torjunnasta.
Reicheltia halsteadi
Reicheltia halsteadi on meressä elävä pallokala. Se on sukunsa ainoa laji.
"R. halsteadi" jää noin 16 cm pitkäksi.
"R. halsteadi" elää Tyynenmeren lounaisosassa. Sitä on tavattu vain Australian keskiosan itäosasta. Se elää hiekkapohjaisilla alueilla juuri rannan aaltojen murtumisalueen tavoittamattomissa.
Bredtvetin keskitysleiri
Bredtvetin keskitysleiri oli natsien Osloon Norjan miehityksen aikana perustama keskitysleiri. Keskitysleirin tilat olivat alun perin toimineet sisäoppilaitoksena mutta syksyllä 1941 natsit muuttivat laitoksen käyttötarkoituksen keskitysleiriksi. Bredtvetin keskitysleiri ehti olla käytössä toukokuuhun 1945 asti, ja sen toiminta-aikana leirissä pidettiin yli tuhatta vankia.
Keskitysleirin tiloissa toimii nykyisin naisten vankila.
Dodge WC-62
Dodge WC-62 "Weapon Carrier" 6x6 on raskas kuljetusauto, jossa on tilaa kymmenelle miehelle. 3,7-litrainen moottori tuotti 92 hevosvoimaa. WC-62:ta valmistettiin vuodesta 1942 toisen maailmansodan päättymiseen saakka.
Hangon teatteritreffit
Hangon Teatteritreffit () on Suomen suurin ruotsinkielinen teatterifestivaali. Tapahtuma järjestetään vuosittain kesäkuussa Hangossa. Ohjelmassa on neljän päivän aikana noin 30-40 esitystä, sekä aikuisille että lapsille. Teatteritreffien yhteydessä järjestetään myös keskusteluja sekä työpajoja.
Ohjelman laatii "Hangö teaternträff rf" -yhdistyksen hallitus. Esitykset ovat enimmäkseen suomalaisten teatteriryhmien ruotsinkielisiä esityksiä. Mukana on myös suomenkielistä ja ulkomaalaista teatteria.
Hangon teatteritreffit järjestettiin ensimmäistä kertaa vuonna 1991. Silloin teatterityöntekijät järjestivät pienoisfestivaalit Hangon makasiineissä, jotta pääsisivät näkemään toistensa esitykset. Nykyään Hangon teatteritreffit vetävät noin 3 000 hengen yleisön, mikä tekee tapahtumasta Suomen suurimman ruotsinkielisen teatteritapahtuman.
Hangon teatteritreffeillä myönnetään joka vuosi Antonia-palkinto esitykselle, joka edustaa taiteellista rohkeutta ja moninaisuutta suomenruotsalaisessa teatterissa.
Allopurinoli
Allopurinoli (CHNO) on orgaaninen yhdiste. Allopurinolia käytetään veren korkean virtsahappopitoisuuden, hyperurikemian, ja sen seurauksien kuten kihdin hoidossa.
Allopurinolia voidaan valmistaa käyttämällä lähtöaineina 3-aminopyratsoli-4-karboksamidia tai 3-amino-4-etoksikarbonyylipyratsolia. Molemmista saadaan allopurinolia antamalla niiden reagoida formamidin kanssa.
Allopurinolin käyttö kihdin hoidossa perustuu virtsahappoa tuottavan entsyymin ksantiinioksidaasin toiminnan haittaamiseen. Allopurinoli itsessään metaboloituu noin kahdessa tunnissa ksantiinioksidaasin vaikutuksesta, mutta sen aineenvaihduntatuote alloksantiini eli oksipurinoli sen sijaan estää tehokkaasti ksantiinioksidaasin toimintaa. Allopurinoli on yksi yleisimmistä kihtilääkkeistä sen hyvän tehon vuoksi. Lisäksi aine aiheuttaa sivuoireita harvoin.
Allopurinolin sivuvaikutukset ovat varsin harvinaisia. Oireina saattaa esiintyä iho-oireita, kuten ihottumaa. Vakavampia, mutta erittäin harvinaisia sivuvaikutuksia ovat eosinofilia ja maksavauriot.
Allopurinoli voimistaa atsatiopriinin ja merkaptopuriinin vaikutusta, joten niiden käyttöä tulee vähentää, jos niitä käytetään samanaikaisesti allopuriinin kanssa. Allopurinolin ja kaptopriilin yhteiskäyttö voi johtaa erittäin vakavaan Stevens–Johnsonin oireyhtymään. Etakryynihappo heikentää allopurinolin tehoa.
Sphoeroides pachygaster
Sphoeroides pachygaster on pallokalalaji, joka elää lämpimissä merissä maapallon ympäri. Kalan pituus on tyypillisesti noin 26 cm. Se esiintyy yleensä 50-250 metrin syvyydessä.
Luis Medina Cantalejo
Luis Medina Cantalejo (s. 1. maaliskuuta 1964 Sevilla, Espanja) on entinen espanjalainen jalkapalloerotuomari. Espanjan pääsarjassa hän on tuomitsi vuodet 1998–2009. Kansainvälisenä erotuomarina hän toimi vuodet 2002–2009.
Ensimmäisen ottelunsa pääsarjassa Cantalejo tuomitsi 30. elokuuta 1998 Real Sociedadin ja Real Oviedon välillä. Myöhemmin urallaan hän tuomitsi muun muassa Copa del Reyn finaaliottelussa.
Vuoden 2006 MM-kilpailuissa hän oli ainoa espanjalainen erotuomari. Alun perin Manuel Mejuto Gonzálezin piti tuomita MM-kilpailuissa, mutta hänen avustavat erotuomarinsa eivät läpäisseet kuntotestejä. Täten Cantalejo korvasi Mejuto Gonzálezin. MM-kilpailuissa Cantalejo tuomitsi yhteensä neljä ottelua: kaksi alkulohkojen ottelua, yhden neljännesvälieräottelun ja yhden puolivälieräottelun. Hän toimi myös neljäntenä tuomarina finaaliottelussa, joka käytiin Italian ja Ranskan välillä. Cantalejo on tuominnut myös urallaan ""El Clásicossa"", jossa kohtaavat Real Madrid ja Barcelona.
Kausi 2008–2009 jäi hänen erotuomariuransa viimeikseksi. Hän tuomitsi Copa del Reyn finaaliottelun sekä 7. toukokuuta 2009 pelatun Uefa-cupin finaaliottelun, joista jälkimmäinen jäi hänen uransa viimeiseksi.
Antonia-palkinto
Antonia-palkinto () on taiteellisista ansioista myönnettävä suomenruotsalainen teatteripalkinto, joka jaetaan Hangon teatteritreffien yhteydessä. Voittaja edustaa taiteellista rohkeutta ja moninaisuutta suomenruotsalaisessa teatterissa. Ensimmäinen Antonia-palkinto jaettiin vuonna 2006.
Palkintoraati valitsee voittajan koko näytäntövuoden suomenruotsalaisesta ohjelmistosta. Hangon teatteritreffien hallitus nimeää raadin puheenjohtajan, joka puolestaan valitsee raadin muut jäsenet. Raadin kokoonpano on salainen, kesäkuun palkinnonjakoon saakka. Raati koostuu joka vuosi eri ryhmistä. Antonia-palkintoa ovat olleet jakamassa muun muassa kriitikot, yleisö sekä näyttelijät.
Antonia-palkinto on nimetty Hangon teatteritreffin perustajan, animaatio-ohjaajan sekä taiteilijan Antonia Ringbomin mukaan.
2009
Raati koostuu näytelmäkirjailijoista.
2008
Teatteri: Svenska teatern
Näytelmä: Vittra
Käsikirjoitus: Margaret Edson
Ohjaaja: Ulrika Bengts
Ensi-ilta: 17.1.2008
”Valitsimme Vittran, koska se on vahva ja runollinen teksti, joka käsittelee, ei enempää tai vähempää kuin elämää ja kuolemaa. Ohjaus on kokonainen ja älykäs. Esitys osoittaa rohkeutta tarttua vaikeaan aiheeseen, myös mustan huumorin kautta. Pääroolitulkinta on loistava ja vivahteikas - eheän ensembletyöskentelyn kärkenä.”
Näyttelijäraati, puheenjohtaja Paul Olin
Pääroolissa nähtiin Hellen Willberg professori Bearingina.
Nominoidut esitykset 2008: ”Das Fliegende Spektakel” (Fisches Nachtgesang ja Wasa Teater), ”Brevet från Sibirien” (Lilla Teatern), ”Vittra” (Svenska Teatern), ”Caligula” (Viirus), ”Hamlet” (Nya Rampen ja Wasa Teater) ja ”Perfekt” (Teater 90 °).
2007
Teatteri: Teater 90 ° & Sirius Teatern
Näytelmä: Valerie Jean Solanas ska bli president i Amerika
Käsikirjoitus: Sara Stridsberg
Ohjaaja: Maria Lundström
Yleisöraati
2006
Teatteri: Viirus
Näytelmä: No Reaturn
Ohjaaja: Cezaris
Raadin mukaan No Return on muistutus teatterin sisimmästä olemuksesta. Se osoittaa, kuinka hyvä kertomus voi tarjota yleisölle odottamattoman maagisen teatterielämyksen. Lisäksi näytelmä romuttaa psykologisen realismin diktatuuria suomenruotsalaisessa teatterissa.
Kriitikkoraati, puheenjohtaja Tomas Jansson
Voimistelu kesäolympialaisissa 1936
Voimistelu kesäolympialaisissa 1936 käytiin telinevoimistelussa yhdeksässä eri lajissa 10.–12. elokuuta. Kilpailupaikkana toimi Dietrich Eckart Theater. Isäntämaa Saksa oli Berliinin olympialaisten ylivoimaisesti paras voimistelumaa voittaen kuusi yhdeksästä jaossa olleesta olympiakultamitalista.
Pelagocephalus marki
Pelagocephalus marki on meressä elävä pallokala. Se on sukunsa ainoa laji.
"P. marki" jää noin 12 cm pitkäksi.
"P. marki" elää Tyynenmeren lounaisosassa Uuden-Seelannin lähivesillä, sekä Atlantin kaakkoisosassa lähellä Etelä-Afrikkaa.
Liv Lindeland
Liv Lindeland (s. 7. joulukuuta 1945 Norja) on norjalainen entinen valokuvamalli, näyttelijä ja Playboy-tyttö.
Lindeland oli Playboyn tammikuun 1971 "Playmate of the Month" ja vuoden 1972 Playmate of the Year. Hän oli näyttelijä-tanssija Cyd Charissen miniä.
Tradenomilakki
Tradenomilakki on päähine, joka on suunniteltu vain tradenomeille. Lakkia voivat käyttää sekä valmistuneet tradenomit että tradenomiopiskelijat.
Lakin kupu on valkoinen ja panta harmaa, johon on kiinnitetty kullattu tradenomilyyra. Lakissa on myös vihreä/hopeinen tupsu, joka on kiinnitetty kuvun lisäksi myös lipan viereen.
Wolfheart (albumi)
Wolfheart on portugalilaisen Moonspell-metalliyhtyeen ensimmäinen studioalbumi, joka julkaistiin vuonna 1995. Sen kappaleet on laulettu englanniksi lukuun ottamatta kappaleita "Trebaruna" ja "Ataegina" sekä kappaleen "Alma Mater" kertosäettä, jotka ovat portugalinkielisiä. Trebaruna ja Ataegina ovat lusitanialaisen mytologian jumalattarien nimiä.
Anne B. Ragde
Anne B. Ragde (s. 3. joulukuuta 1957 Odda) on norjalainen kirjailija, joka on saanut maailmanmainetta trilogiansa ensimmäisen osan "Berliininpoppelit" ansiosta.
Ragden esikoisteos, lastenkirja "Hallo! her er jo!", ilmestyi 1986. Sittemmin hän on kirjoittanut useita lasten- ja nuortenkirjoja, muun muassa Sigrid Undsetin elämäkerran, josta hän sai Bragen palkinnon. Hänen ensimmäinen teoksensa aikuisille, "En tiger for en engel", ilmestyi 1990. Sen jälkeen häneltä on ilmestynyt useita romaaneja, rikosromaaneja ja novellikokoelmia. Hänen romaaninsa "Berlinerpoplene" (suom. "Berliininpoppelit", 2009) sai lämpimän vastaanoton niin lukijoilta kuin kriitikoiltakin. Sitä on myyty norjassa yli 250 000 kappaletta, ja se on käännetty yli 15 kielelle. Financial Timesissa se sai myönteisen vastaanoton, ja jatko-osat "Eremittkrepsene" (suom. "Erakkoravut") ja "Ligge i grønne enger" ("Vihreät niityt") olivat yhtä suuri menestys. Trilogiasta on tehty televisiosarja, jonka näki Norjan televisiossa yli miljoona katsojaa.
Ragde jatkoi trilogiaansa, ja se sai neljännen osan Perintötila vuonna 2017. Viides osa Elämänrakentajat ilmestyy vuonna 2018. 
Kertomuksen päähenkilöinä ovat Neshovin veljekset, joista vanhin Tor pitää sikatilaa ja asuu vanhempiensa kanssa. Keskimmäinen veli Margidon viettää poikamieselämää ja työskentelee hautausurakoitsijana. Nuorin pojista on sisustussuunnittelija Erlend, elämännautiskelija, jolla on miesystävä Kööpenhaminassa. Veljekset ja vanhimman veljen tytär tapaavat ensimmäisen kerran pitkään aikaan kokoontuessaan äitinsä kuolinvuoteelle. Teosta sävyttää musta anarkistinen huumori.
Natriumhypokloriitti
Natriumhypokloriitti on kemiallinen yhdiste, jonka molekyylikaava on NaClO. Sitä käytetään valkaisuaineena ja hapettimena, ja sitä valmistetaan johtamalla kloorikaasua natriumhydroksidiliuokseen: Cl+ 2 NaOH ↔ NaClO + NaCl + HO.
Natriumhypokloriittia käytetään selluloosan valkaisuun ja uimahallien veden desinfiointiin. Sillä on kloorimainen haju. Se liukenee veteen täysin, voi kulkeutua vesistöihin ja se on erittäin myrkyllistä vesieliöille. Hapot tai happamasti reagoivat aineet vapauttavat natriumhypokloriitin kanssa reagoidessaan kloorikaasua, joka on erittäin myrkyllistä.
Greg Page
Greg Page (25. lokakuuta 1958 Louisville, Kentucky – 27. huhtikuuta 2009 Louisville) oli yhdysvaltalainen ammattinyrkkeilijä ja WBA:n tunnustama raskaan sarjan maailmanmestari 1984–1985.
Amatöörinä Page voitti kansallisen Golden Gloves -mestaruuden vuonna 1978. Ammattilaisurallaan hän voitti 19 ensimmäistä otteluaan, neljännellätoista kerralla 11. helmikuuta 1980 voitto riitti jo USBA:n raskaan sarjan mestaruuteen. Vuonna 1984 Larry Holmes luopui WBA:n maailmanmestaruudesta, jolloin Page sai mahdollisuuden otella tittelistä Tim Witherspoonia vastaan 9. maaliskuuta, mutta hävisi ottelun pistein. Uusi mahdollisuus hänelle koitti saman vuoden joulukuun 1. päivänä, jolloin hän onnistui yllättäen tyrmäämään eteläafrikkalaisen Gerrie Coetzeen Sun Cityssä. Seuraavana vuonna 29. huhtikuuta hän hävisi pistein Tony Tubbsille ja menetti maailmanmestaruutensa. Hän alkoi hävitä, mutta voitti kuitenkin tyrmäyksin vielä Mike Tysonin harjoitusottelussa. Page lopetti ottelemisen vuonna 1993 mutta palasi kehään vielä 1996 ja voittikin 14 ottelua putkeen.
Ottelussa Dale Crowea vastaan 9. maaliskuuta 2001 42-vuotiaana Page sai aivoruhjeen ja vaipui koomaan. Hänelle jäi toispuolinen halvaus ja hän toipui pyörätuolikuntoiseksi. Huhtikuussa 2009 hän kuoli nyrkkeilyvamman komplikaatioihin.
Greg Page otteli ammattilaisena yhteensä 76 kertaa. Hän voitti otteluista 58, joista peräti 48 tyrmäyksellä. Häviöitä kertyi 17 sekä yksi ratkaisematon.
SoHo
SoHo on kaupunginosa New York Cityssä Manhattanin alueella. Aiemmin taiteilijakaupunginosana tunnettu seutu on nyttemmin keskiluokkaistunut ja tullut kiinteämmäksi osaksi kaupungin keskustaa. Nimi on muodostettu paikanmääreestä, "South of Houston Street" eli Houston kadun eteläpuoli, sanojen "South" ja "Houston" alkuosista. SoHo-nimen keksi tiettävästi taidemaalari ja insinööri Aaron Roseman 1960- ja 1970-lukujen vaihteessa. Lontoon samannimisestä rempseästä kaupunginosasta muistuttava nimi oli tarttuvampi kuin kaupungin suunnitteluviraston alueelle antama nimi "South Houston Industrial District" tai yleisesti käytössä ollut kutsumanimi "Hell's Hundred Acres".
Kaupunginosa oli Yhdysvaltain tunnetuimpia punaisten lyhtyjen alueita Yhdysvaltain vapaussodan jälkeiseltä ajalta aina 1850–luvulle asti, jolloin aluetta alettiin kehittää pienteollisuus- ja varastoalueeksi. Lafayette, Houston ja Canal katujen sekä kuudennen avenuen rajoittama alue säilyi tärkeänä pienteollisuusalueena aina toisen maailmansodan päättymiseen.
SoHo kehittyi teollisuusalueesta taiteilijakaupunginosaksi 1960-luvun loppupuolella, kun New Yorkin pormestari Robert Wagnerin "Artists in Residence" -kehitysohjelma salli taiteilijoiden ateljee-asunnot vanhojen teollisuus- ja liikerakennusten ylempiin kerroksiin. Alueen valinta historialliseksi kaupunginosaksi vielä lisäsi taiteilijoiden kiinnostusta 1970-luvulla. Eniten taidegallerioita oli 1980-luvun lopulla, jolloin myös vähittäiskauppiaiden kiinnostus alueeseen heräsi. Kauppojen alueelle tulon myötä tilavuokrat nousivat pakottaen taidegalleristit muualla, pääasiassa Chelseaan. SoHon alueesta kehittyi yksi New Yorkin hienoimpien muotiliikkeiden alue ja sinne muutti taiteilijoilta vapautuneisiin Loft-asuntoihin niin sanottuja juppeja.
Makrosykli
Makrosykli on rengasmainen makromolekyyli tai molekyylin osana oleva makromolekulaarinen rengas. Makrosyklejä esiintyy useissa biologisissa rakenteissa, esimerkiksi hemoglobiinin hemi-proteiinissa, kasvien lehtivihreässä eli klorofyllissä sekä B-vitamiinin rakenteessa.
Makromolekyyli
Makromolekyyli on sellainen molekyyli, jolla on joko suhteellisen suuri molekyylimassa tai sellainen rakenne, joka sisältää paljon toistuvia rakenneyksiköitä, joilla on suhteellisen pieni molekyylimassa. Molekyylimassaa voidaan pitää suhteellisen suurena, jos yhden tai useamman rakenneyksikön poistaminen tai lisääminen ei vaikuta merkittävästi yhdisteen ominaisuuksiin (poikkeuksena tilanne, jossa molekyylin hienorakenne ratkaisee molekulaariset ominaisuudet). Jos molekyylillä tai sen osilla on suhteellisen suuri molekyylimassa tai useita toistuvia pienimassaisia yksiköitä, sitä voidaan pitää makromolekulaarisena tai polymeerisenä yhdisteenä.
Makromolekyylisiä yhdisteitä esiintyy kaikkialla elollisessa luonnossa, ja niillä on keskeinen biokemiallinen merkitys. Sellaisia ovat esimerkiksi nukleiinihapot (DNA ja RNA), proteiinit, selluloosa ja tärkkelys. Rakenneyksikköinä ovat nukleiinihapoissa eräät yksinkertaiset sokerit ja orgaaniset emäkset sekä fosforihappo, proteiineissa aminohapot, selluloosassa ja tärkkelyksessä glukoosi.
Keinotekoisesti valmistettuja makromolekyylisiä aineita ovat muovit kuten polyeteeni, polyvinyylikloridi (PVC) ja polyesterit. Niissä rakenneyksikköinä ovat eräät pienimolekyyliset orgaaniset yhdisteet.
José Luis Mendilibar
José Luis Mendilibar (s. 14. maaliskuuta 1961 Zaldibar, Espanja) on espanjalainen jalkapallovalmentaja. Heinäkuusta 2015 lähtien hän on toiminut SD Eibarin päävalmentajana.
Mendilibar oli amatööritason jalkapalloilija pelaajaurallaan. Hän ei koskaan pelannut Espanjan pääsarjassa. Vuonna 1994 hän lopetti pelaajauransa ja siirtyi valmennustehtäviin. Valmennusuransa alussa hän toimi muun muassa Athletic Bilbaon juniorijoukkueiden valmentajana. Edustusjoukkueen päävalmentajaksi Mendilibar pääsi ensi kertaa Lanzarotessa ja sen jälkeen Eibarissa.
Kaudella 2004–2005 hän onnistui melkein nostamaan pienellä budjetilla pelanneen Eibarin maan pääsarjaan, joukkueen jäätyä vain muutaman pisteen päähän suorasta nousupaikasta. Seuraavaksi hän siirtyi Athletic Bilbaon edustusjoukkueen päävalmentajaksi, mutta pesti jäi kuitenkin vain muutaman kuukauden mittaiseksi. Athleticin alkukausi oli siihen mennessä huonoin koskaan sen pääsarjahistoriassaan. Vuonna 2006 hän siirtyi Valladolidin päävalmentajaksi.
Mendilibar luotsasi debyyttikautensa päätteeksi Valladolidin Segunda Divisiónin mestariksi ja takaisin pääsarjaan. Vauhti Primerassa on ollut kuitenkin seuralle kovaa, mutta sarjapaikka säilyi kahden perättäisen 15. sijan turvin. Kaudella 2009–2010 seura vajosi jälleen putoamistaisteluun ja Mendilibar sai lopulta potkut helmikuun alussa 2010 seuran majaillessa sijalla 17.
14. helmikuuta 2011 Mendilibar palasi valmennustehtäviin siirtyen putoamista vastaan taistelevan Osasunan peräsimeen. Hän korvasi tehtävässä potkut saanneen José Antonio Camachon. Hän sai potkut päävalmentajan tehtävästä 3. syyskuuta 2013.
Toukokuun lopussa 2014 kerrottiin, että Mendilibar siirtyy kesällä Levanten päävalmentajaksi. Pesti jäi lyhyeksi, sillä kehno kauden aloitus johti potkuihin jo lokakuussa 2014.
Kesä-heinäkuun vaihteessa 2015 Mendilibar palasi pääsarjassa pelaavan SD Eibarin päävalmentajaksi.
Pioni (fysiikka)
Pionit eli "formula_1-mesonit" ovat mesoneihin kuuluvia hiukkasia. Pioneita on kolme erilaista, jotka eroavat toisistaan sähkövarauksen osalta, ja niitä kuvaavat symbolit ovat π, π ja π. Ne ovat mesoneista keveimpiä ja niillä ennustetaankin olevan suuri vahvan vuorovaikutuksen vaikutusala.
Pionit kuuluvat muiden mesonien tavoin hadroneihin. Nykyisen käsityksen mukaan pionit koostuvat yhdestä kvarkista ja yhdestä antikvarkista.
Pionien olemassaolon ennusti japanilainen hiukkasfyysikko Hideki Yukawa vuonna 1935, jolloin hän esitti idean vahvaa vuorovaikutusta välittävästä hiukkasesta, jota nykyään kutsutaan pioniksi. Ensimmäinen kokeellinen todiste pionin olemassaolosta läydettiin, kun vuonna 1947 brittiläinen ydinfyysikko Cecil Powell Bristolin yliopistosta alaisineen suoritti korkeaenergisen kosmisen säteilyn tutkimusta ydinreaktion valokuvausmenetelmällä. He havaitsivat π- ja π-pionit. Myöhemmin havaittiin π-pionit hiukkaskiihdytinkokeissa.
Koska pionit koostuvat kvarkeista, ne kuuluvat hadroneista muodostuvaan ”hiukkasperheeseen”. Pionit kuuluvat mesoneihin, sillä ne koostuvat yhdestä kvarkista ja yhdestä antikvarkista, kun taas toinen hadronien ryhmä, baryonit, muodostuu kolmesta kvarkista.
Pionien spinluku on nolla, joten ne kuuluvat myös bosoneihin.
Pionien elinaika on melko lyhyt, ja ne hajoavat nopeasti heikon vuorovaikutuksen johdosta muiksi hiukkasiksi. Yleisimmin pioni hajoaa myoniksi ja sen antineutriinoksi tai antimyoniksi ja myonin neutriinoksi. π- ja π-pionien säteilyä voidaan kuvata hajoamisyhtälöillä
missä formula_4 on myoni, formula_5antimyoni, formula_6 myonin neutriino ja formula_7 myonin antineutriino.
Harvinaisempi hajoamismoodi π- ja π-pioneille on hajoaminen elektroniksi ja tämän antineutriinoksi tai positroniksi ja elektronin neutriinoksi. Tällaista hajoamista kuvataan yhtälöillä
missä formula_10 on elektorni, formula_11 positroni, formula_12 elektronin neutriino ja formula_13 elektronin antineutriino.
Neutraali pioni π hajoaa muiksi hiukkasiksi sähkömagneettisen vuorovaikutuksen takia. Yleisin neutraalin pionin hajoamismoodi on siroaminen kahdeksi fotoniksi
missä formula_15 on fotoni.
Harvinaisempi neutraalin pionin hajoamismoodi on säteily elektroniksi, positroniksi ja fotoniksi:
Appenzellin Alpit
Appenzellin Alpit on Läntisiin Alppeihin kuuluva vuoristoalue, joka sijaitsee Sveitsissä, Appenzell Ausserrhodenin, Appenzell Innerrhodenin ja Sankt Gallenin kantonien alueella. Korkein huippu on 2 502 metriä merenpinnan tasoa korkeampi Säntis.
Appenzellin Alpit jakautuvat kuuteen pienempään vuoriston osaan:
Appenzellin Alppien alueella on monia hiihtokohteita, niistä suosituimpia ovat Chäserrugg ja Kronberg.
Ykkösen kausi 2009
Ykkösen kausi 2009 oli vuonna 1973 perustetun Ykkösen 37. kausi. Ykköseen osallistui 14 joukkuetta ja joukkueet pelasivat 26 ottelua. Kaudella 2009 Ykkösen voitti AC Oulu, joka nousi Veikkausliigaan. Toiseksi sijoittunut KPV karsi liigapaikasta JJK:n kanssa, ja viimeiseksi jääneet TP-47, Atlantis FC ja FC Kiisto tippuivat Kakkoseen. Ykkösen maalikuningas kaudella 2009 oli 19 maalilla FC Hämeenlinnan Pekka Sihvola.
Kaudeksi 2009 Veikkausliigasta Ykköseen tippui FC KooTeePee, ja Kakkosesta Ykköseen nousivat Klubi 04, FC PoPa ja FC Kiisto.
Helsingin pelastusliitto
Helsingin Pelastusliitto ry (HELPE ry) on pelastusalan kattojärjestö Helsingissä toimiville, paloturvallisuustyön ja väestönsuojelutyön rekisteröidyille yhdistyksille. HELPE on yleishyödyllinen kansalaisjärjestö, jonka tavoitteena on edistää helsinkiläisten omatoimista varautumista ihmisten, omaisuuden ja ympäristön turvaamiseen normaali- ja poikkeusoloissa.
HELPE perustettiin joulukuussa 1992 yhdistämään vapaaehtoinen väestönsuojelu- ja paloturvallisuustyö Helsingissä. HELPE:n tärkeä yhteistyökumppani on Helsingin kaupungin pelastuslaitos. Helpe ry:n toiminnanjohtajana toimii Olli-Veikko Kurvinen ja hallituksen puheenjohtajana Mika Paavilainen Laajasalon VPK:sta.
HELPE kuuluu jäsenjärjestönä Suomen Pelastusalan Keskusjärjestöön. HELPE:n jäseniä ovat Helsingin kaupunki, Helsingin Väestönsuojeluyhdistys HVSSY, Helsingin sopimuspalokunnat eli VPK:t (Helsingin VPK, Haagan VPK, Laajasalon VPK, Lauttasaaren VPK, Malmin VPK, Marjaniemen VPK, Oulunkylän VPK, Pakinkylän VPK, Pitäjänmäen VPK, Puistolan VPK, Pukinmäen VPK, Tammisalon VPK, Tapanilan VPK, Vanhan Käpylän VPK ja Vuosaaren VPK), Niinisaaren TPK, sekä Arctech Helsinki Shipyard TPK. Lisäksi HELPE ry:n kannatusjäsenenä toimii Arctech Helsinki Shipyard Oy.
HELPE sijaitsee Helsingin väestönsuojelun johtokeskuksen kalliosuojassa, osoitteessa Lääkärinkatu 3.
Helsingin pelastusliitto HELPE Oy perustettiin vuonna 2002. HELPE Oy:n tarkoituksena on 
pääkaupungin yritysturvallisuuden kehittäminen koulutuksen ja konsultoinnin keinoin sekä varojen hankkiminen Helsingin pelastusalan aatteelliselle järjestötyölle. Helsingin pelastusliitto ry omistaa HELPE Oy:n sataprosenttisesti. HELPE Oy:lle siirtyi HELPE ry:n harjoittama yritysturvallisuuskoulutus. HELPE Oy kouluttaa yritysten suojeluorganisaatioita, järjestää erilaisia turvallisuuskorttikoulutuksia sekä ja konsultoi, suunnittelee ja kouluttaa yritysten turvallisuussuunnitelmien tekemisen.
Tom Hamilton
Thomas "Tom" William Hamilton (s. 31. joulukuuta 1951 Colorado Springs, Colorado) on yhdysvaltalainen muusikko, joka tunnetaan parhaiten Aerosmithin basistina. Hamilton harrasti pienenä kitaran soittamista.
Roger King
Robert King (22. elokuuta 1944 New Jersey – 8. joulukuuta 2007 Boca Raton, Florida) oli yhdysvaltalainen yritysjohtaja ja televisioalan vaikuttaja. Hän toimi isänsä Charles Kingin vuonna 1964 perustaman televisio-ohjelmien syndikointia harjoittaneen King World Productionsin hallituksen puheenjohtajana vuodesta 1972 alkaen. CBS osti King Worldin vuonna 2000, jolloin King siirtyi vastaamaan CBS:n koti- ja ulkomaan syndikoinnista.
King Worldin syndikoimiin ohjelmiin kuuluivat muun muassa Wheel of Fortune, Jeopardy, The Oprah Winfrey Show ja Dr. Phil.
Robert King nimettiin National Association of Broadcasters Hall of Fameen vuonna 2004.
Chemical Abstracts Service
Chemical Abstracts Service (CAS) on yhdysvaltalainen, American Chemical Society -nimiseen järjestöön kuuluva hallinnollinen yksikkö. Sen tehtävänä on pitää yllä ja kehittää tietokantaa kaikista tunnetuista kemikaaleista. CAS-yksiköllä on kaksi tietokantaa, CAplus ja CAS-rekisteri. CAplus muodostuu kirjallisuustiedosta ja tiivistelmistä, jotka on koottu ympäri maailmaa julkaistuista tieteellisistä artikkeleista, patenteista ja muista julkaisuista. CAS-rekisteriin taas kootaan tietoa uusista kemikaaleista, jotka numeroidaan CAS-luvulla. CAS julkaisi ensimmäisen Chemical Abstractin vuonna 1907. Vuonna 2009 CAS-rekisterissä oli yli 46 miljoonaa orgaanista ja epäorgaanista kemiallista ainetta sekä yli 60 miljoonaa proteiini- ja DNA-järjestystä. CAS nimeää uudet kemikaalit hiukan kansainvälisestä IUPAC-säännöstöstä poiketen. CAS-tietokantojen sisältämään tietoon pääsee käsiksi esimerkiksi STN- ja SciFinder-palvelujen avulla.
Carl Brashear
Carl Brashear ( Portsmouth, Virginia) oli ensimmäinen afroamerikkalainen, josta tuli Yhdysvaltain laivaston sukeltaja. Sotilasarvoltaan Brashear oli Master Diver eli vääpeli, jonka arvon hän saavutti 1970-luvulla. Brashearin elämäntarinasta on tehty elokuva "Kunnian puolesta" vuonna 2000, jossa häntä näyttelee Cuba Gooding Jr.
Brashear syntyi 19. tammikuuta 1931 Tonievillessä, Kentuckyssa. Hän oli kuudes kahdeksasta lapsesta. Brashearin vanhemmat olivat vuokraviljelijät McDonald ja Gonzella Brashear. Vuonna 1935 perhe asettui maatilalle Sonorassa, Kentuckyssa. Brashear kävi Sonora Grade -koulua 1937-1946.
Brashear värväytyi Yhdysvaltain laivastoon 25. helmikuuta 1948.
Veikko Axelson
Axel Veikko Axelson (1. maaliskuuta 1910 Helsinki – 20. maaliskuuta 1996 Helsinki) oli suomalainen vuorineuvos, joka toimi Kemijoki Oy:n toimitusjohtajana vuosina 1960–1975.
Axelson syntyi maisteri Väinö Axelsonin ja kansakoulunopettaja Jenny Hallonbladin perheeseen ja pääsi ylioppilaaksi Helsingin Suomalaisesta Yhteiskoulusta. Hän valmistui diplomi-insinööriksi Teknillisen korkeakoulun tie- ja vesirakennuksen opintosuunnalta vuonna 1933. Talvisodassa Axelson palveli III Armeijakunnan esikunnassa ja jatkosodassa vuodesta 1943 Pioneeripataljoona 23:n komentajana.
Työuransa päätoimena Axelsonilla oli Kemijoen rakentamisen johtaminen. Hän yleni Imatran Voima Oy:n ja Oulujoki Oy:n rakennusosaston johtajaksi vuonna 1952, josta hänet kutsuttiin Kemijoki Oy:n toimitusjohtajaksi vuonna 1960. Axelsonin johtajakaudella Kemijokeen rakennettiin Permantokosken, Seitakorvan, Ossauskosken, Lokan ja Taivalkosken voimalaitokset. Axelson nimitettiin vuorineuvokseksi vuonna 1966.
Robert Charpentier (everstiluutnantti)
Robert Charpentier (1662–1710) oli suomalainen everstiluutnantti ja Hahkialan kartanon herra. Hänet on haudattu Viipuriin. Hän oli vuonna 1664 aateloidun Toussaint Charpentierin poika.
Charpentier opiskeli Turun yliopistossa 1674-75 ja toimi tämän jälkeen Lindhielmin rykmentin majoitusmestarina 1678 ja kornettina 1679. Hänet ylennettiin 1700 luutnantiksi Hämeen jalkaväkirykmenttiin ja 17. marraskuuta 1700 kapteeniksi. Charpentierista tuli majuri Savon ratsurykmentissä 1702 ja everstiluutnantti 1709. Charpentier kuoli 1710 haavoihinsa Viipurin piirityksen aikana ja haudattiin Viipuriin.
Charpentier maalautti taulun "Kristus ristillä", joka 1695 ripustettiin Hauhon kirkkoon.
Robert Charpentierin vaimo oli Gertrud Helena von Köhler (1668 Liivinmaa — 1730 Hauho), jonka vanhemmat olivat majuri, Revalin komendantti Claes von Köhler (k. 1675) ja tämän vaimo Gertrud Romanovits (k. 1720). Charpentierin lapsia olivat vapaaherra Claes Robert Charpentier ja Anna Elisabet Charpentier, (1699 — 2.5.1755), joka avioitui vuonna 1715 ratsumestari Collin L´Eclairin (1683-1737) kanssa. Heidän poikansa majuri Gustaf Robert L´Eclair (1727-1802) aateloitiin 1773, jolloin hän otti enonsa, lapsettomana kuolleen vapaaherra Claes Robertin sukunimen Charpentier.
Erkki Havansi
Erkki Elias Tapani Havansi (s. 11. heinäkuuta 1941 Liperi) on suomalainen oikeustieteilijä. Hän oli prosessioikeuden professori Helsingin yliopistossa vuosina 1982–2009.
Havansi syntyi 11. heinäkuuta 1941 Liperissä. Hän valmistui ylioppilaaksi Kuopion yhteiskoulusta vuonna 1959. Havansi valmistui juristiksi vuonna 1963 ja toimi hovioikeuden auskultanttina Espoon ja Porvoon tuomiokunnissa 1963–1967. Hänestä tuli oikeustieteen lisensiaatti vuonna 1965 ja varatuomari 1967.
Havansi väitteli oikeustieteen tohtoriksi vuonna 1975. Vuonna 1982 hänet nimettiin Helsingin yliopiston prosessioikeuden professorin virkaan, josta hän jäi eläkkeelle vuonna 2009.
Havansin kirjallinen tuotanto on jakaantunut toisaalta siviilioikeudelliseen ja toisaalta prosessioikeudelliseen tutkimukseen. Hän on erityisesti tullut tunnetuksi konkurssioikeutta koskevista kirjoistaan ja tieteellisistä artikkeleistaan. Havansi on ollut Suomalaisen Tiedeakatemian jäsen vuodesta 1983.
Suomen Lakimiesliitto myönsi Havansille K. J. Ståhlberg -mitalin vuonna 2003.
Vuoden 2009 europarlamenttivaaleissa Havansi oli perussuomalaisten ehdokkaana. Hän sai 1 528 ääntä eikä tullut valituksi. Vuoden 2011 eduskuntavaaleissa Havansi oli ehdolla Uudenmaan vaalipiirissä. Hän sai 2 542 ääntä ja jäi ensimmäiselle varasijalle. Eurovaaleissa 2014 Havansi sai 3 065 ääntä eikä tullut valituksi.
"Helsingin Sanomien" mukaan Havansi on ”perussuomalaisten takapiru”. Havansi on toiminut perussuomalaisten eduskuntaryhmän oikeudellisena asiantuntijana ja on muun muassa laatinut ryhmälle vihapuhetta käsittelevän muistion, jossa käytiin läpi kiellettyjä ja sallittuja sanoja. Hän on myöhemmin avustanut ryhmää enää satunnaisesti. Havansi oli yksi kuudesta perussuomalaisten edustajasta Sipilän hallituksen hallitusneuvotteluiden strategiatyöryhmässä.
Havansi sai vuoden 2012 kunnallisvaaleissa 435 ääntä ja hänet valittiin Keravan kaupunginvaltuustoon. Vuoden 2017 kuntavaaleissa hän tuli valituksi 225:llä äänellä. Havansi on perussuomalaisten valtuustoryhmän puheenjohtaja ja Keravan Perussuomalaisten hallituksen jäsen sekä rahastonhoitaja.
Havansi on pelannut šakkia maajoukkuetasolla. Pelaajana hän on pitkään edustanut Suomalaista Shakkikerhoa (SSK). Vuonna 2017 SSK muodosti Lauttasaaren Shakkikerhon kanssa uuden seuran, jonka nimeksi tuli "Lauttasaaren Suomalainen Shakkikerho" (LauttSSK). Erkki Havansi korottui šakkimestariksi vuonna 1964. Hänen paras saavutuksensa lähišakissa on hopeamitali vuoden 1970 SM-turnauksessa. Suomen mestaruuden tuolloin voitti Heikki Westerinen. Lähišakin ohella Havansi on pelannut kirješakkia. Kirješakissa hän on voittanut Suomen mestaruuden vuonna 1978.
Havansi asui Joensuussa vuosina 1941–1953 ja Kuopiossa 1953–1965. Hän muutti Helsinkiin 1965, Espooseen 1972 ja on asunut Keravalla vuodesta 1999.
Havansi avioitui vuonna 1965 ja jäi leskeksi 1996. Hän avioitui uudelleen vuonna 1999. Hänellä on kolme lasta. Hänen vaimonsa Lahja on myös puolueaktiivi. He ovat molemmat eläkkeellä.
American Chemical Society
American Chemical Society (ACS) on yhdysvaltalainen kemian seura. Sillä on yli 163 000 jäsentä, joten se on samalla maailman suurin tieteellinen seura. ACS on perustettu Yhdysvalloissa vuonna 1876.
ACS kokoontuu kaksi kertaa vuodessa, jolloin edustettuina ovat kaikki kemian alueet. Näiden lisäksi kemian erikoisalueet pitävät vuosittain lukuisia pienempiä konferensseja. Järjestö julkaisee huomattavan määrän akateemisia aikakauslehtiä, muun muassa Journal of the American Chemical Society -lehteä. ACS on voittoa tavoittelematon järjestö, mutta toimintansa rahoittamiseen järjestö saa tuloja Chemical Abstracts Service -palvelusta sekä julkaisuista. Chemical & Engineering News on viikoittainen uutislehti, jota ACS julkaisee ja lähettää kaikille jäsenilleen. ACS:lla on jäseniä 189 paikallisosastossa sekä 33 teknisessä osastossa.
Judo kesäolympialaisissa 1964
Tokion olympialaisissa 1964 kilpailtiin judossa neljässä miesten painoluokassa. Laji oli ensimmäistä kertaa olympiakisojen ohjelmassa. Kilpailupaikkana toimi Nippon Budōkan.
Yleisurheilu kesäolympialaisissa 2008 – naisten 100 m
Naisten 100 metrin juoksukilpailu käytiin 16. - 17. elokuuta 2008 Pekingin kansallisella stadionilla. Olympiakultaa voitti jamaikalainen Shelly-Ann Fraser. Hopeamitali jaettiin kahden jamaikalaisen kesken.
Finaali järjestettiin 17. elokuuta.
Kiuruveden Iskelmäviikko
Kiuruveden Iskelmäviikko on vuosittainen Kiuruvedellä heinäkuussa järjestettävä iskelmämusiikin tapahtuma, joka keskittyy perinteisen iskelmän ja tanssimusiikin esiintyjiin. Vuosittain tapahtumassa vierailee useita eturivin artisteja. Iskelmäviikon aikaan Kiuruvedellä järjestetään myös paljon oheistoimintaa, kuten IskelmäMestari-laulukilpailu, viikateniittokisa ja tanssikursseja sekä pienempiä oheistapahtumia ympäri kaupunkia.
Tapahtumaa tuottaa Kiuruveden Iskelmä Oy, joka toimi vuoteen 2010 nimellä Vihreät Niityt Oy. Tapahtuman historia on monivaiheinen ja tapahtuma on vakiinnuttanut nimensä Iskelmäviikoksi. Tapahtuman historia juontaa juurensa vuoteen 1999, jolloin tapahtuma järjestettiin ensimmäisen kerran nimellä Vihreät Niityt. Organisaatiomuutosten ja avainhenkilöiden vaihduttua 2007 tapahtumaa modernisoitiin ja uutta nimeä alettiin etsimään. Vuonna 2008 tapahtuma toimi nimellä I"skelmän Juhlaa 10 vuotta", jonka jälkeen nimeksi vaihtui "Iskelmä Niityt." Tapahtuma joutui kuitenkin muuttamaan nimeään vielä kertaalleen tavaramerkkivarauksen myötä ja nimeksi vakiintui "Iskelmäviikko".
Tapahtuman järjestämisalue on vaihtanut paikkaansa muutaman kerran; Kiuruveden satamasta torin kautta Nivan kentälle. Nivan kentällä tapahtuma on järjestetty jo useita vuosia.
Laulukilpailu on hakenut muotoaan monivivahteisen historiansa vuoksi. Vuosina 1999-2007 Kiuruvedellä järjestettiin Toivo Kärki -laulukilpailu, 2008-2012 laulukilpailu kantoi nimeä Suomi Iskelmän SM ja vuosina 2013-2015 laulukilpailu kantoi nimeä Iskelmäviikko -laulukilpailu.
Vuonna 2016 laulukilpailun nimeksi vakiintui IskelmäMestarit -laulukilpailu.
Laulukilpailua säestää Pekka Juntusen Iskelmäorkesteri.
IskelmäMestarit -laulukilpailun karsintoja järjestetään ympäri Suomea keväisin. Iskelmäviikolla heinäkuussa järjestetään semifinaali, finaalin karsinta ja finaali. IskelmäMestarit -laulukilpailua voi seurata suorana heinäkuussa Järviradiosta.